Гавриїл Букатко

Кир др **Гавриїл Букатко** (*27. януар 1913—†19. октобер 1981), беоґрадски надбискуп и крижевски владика, концилски оцец на Другим ватиканским концилу и член Конґреґациї за апостолат лаикох.
## Биоґрафия

Гавриїл Букатко ше народзел у Долнїх Андриєвцох при Славонским Броду 27. януара 1913. року. Бул наймладши од штверих дзецох. Пейц класи основней школи закончел од 1919. по 1924. рок у своїм родним месце, а шейсц класи реалней ґимназиї у Славонским Броду (седму и осму класу з вельку матуру закончел у Високим).

Филозофию и богословию студирал у Риме на Урбаниянским универзитету як питомец Українскей папскей колеґиї св. Йосафата. Бакалауреат зоз филозофиї положел 1935. року на Филозофским факултету Папового всеучилїща De propaganda fide у Риме дзе маґистровал и теолоґию. Вон предлужел студиї на тим  универзитету у Риме и 7. юлия 1940. року докторовал з тезу „De redemptione secundum doctrinam metropolitae Antonii Khrapovickij".

Єден час, як богослов, бул досц активни у Союзу руских школярох, та трицетих рокох прешлого вику у Руских календарох и *Руских новинох* обявйовал свойо писнї. Источасно бул и спикер Українскей радио програми на Радио-Ватикану. Под час студийох добре звладал италиянски, анґлийски и українски язик.

За священїка бул пошвецени у Риме 2. априла 1939. року. Пошвецел го владика др Дионизий Няради. Службовал перше як други капелан у Руским Керестуре 1940. року. Од 14. мая 1941. року постал канцелар Владичества, а од 23. фебруара 1942. року секретар тедишнього администратора Крижевского владичества Янка Шимрака а од 16. авґуста 1942. секретар Владичества. З актом од 10. фебруара 1943. року меновани є за управителя владических маєткох, а у шематизме ше спомина як лепавински протопрезвитер, декан, а у Лепавици єден час бул управитель парохиї. У юнию 1943. року є меновани за пришеднїка Духовного Стола, а 1944. за каноника кустоса крижевскей катедралней парохиї. После шмерци крижевского владики Янка Шимрака 9. авґуста 1946.року, Гавриїл Букатко бул вибрани за капитуларного економа Владичества. За апостолского администратора Крижевского владичества є меновани 1. юния 1950. року, а 23. фебруара 1952. року є меновани за титуларного владику Севериянского. Владическе пошвецанє було 27. априла 1952. року у Заґребе. Пошвецел го беоґрадски надвладика Йосиф Уйчич зоз владиком Стефаном Ваєрлайном зоз Дякова и Йосифом Лахом, помоцним владиком заґребским. 

Окремни усиловносци Гавриїл Букатко укладал же би ше обновело церкви и церковни будинки у владичестве од воєних руйнованьох. Папа Иван XXIII го поставел за члена предконцилскей комисиї за лаички апостолат, а 1960. року за резиденциялного владику Крижевского владичества.

Дня 27. юния 1960. року Апостолски Пристол го меновал за Крижевского владику, а од 2. марца 1961. року меновани є и за титулатного надвладику Моцисенского з правом нашлїдства Беоґрадского римокатолїцкого надвладики. Алє, и далєй остал апостолски администратор Крижевского владичества аж до самей шмерци. 

Од 1950. по 1960. рок Гавриїл Букатко бул секретар Владических конференцийох Югославиї, а по шмерци надвладики Йосифа Уйчича 24.  марца 1964. року превжал водзенє Беоґрадского римокатолїцкого надвладичества и Банатскей апостолскей администратури, при чим и далєй водзел Крижевске владичество, алє ше преселєл до Беоґраду.

Владика Букатко робел, у складзе зоз штросмаєровскима идеями и концилскима напрямками, на екуменизме и нормализованю одношеньох Церкви и Держави, окреме кед бул секретар Бискупскей конференциї Югославиї, цо приведло до подписованя Протокола (25.06.1966.) и установеня дипломатичних одношеньох медзи СФРЮ и Ватиканом. 

На Другим ватиканским соборе надвладика Букатко бул подпредсидатель Комисиї за Восточни церкви. Праве под час  Собору, по його билей бради, упознал го цали швет под меном *Барба бянка*, алє и як найлєпшого шпивача медзи трома тисячами владикох зоз цалого швета. А бул и член Конґреґациї за Восточни церкви. 

Владика Гавриїл Букатко преложел *[[Евангелия|Eвангелию]]* на руски язик.

После 16 рокох окончованя длужносци беоґрадского надбискупа Гавриїл Букатко ше 1980. року, пре слабе здравє, пензионовал. Дня 24. марца 1980. року ше з Беоґраду приселєл до Керестура, одрекол ше водзеня Беоґрадского надвладичества, а од Банатскей администратури бул розришени ище скорей. Алє, администратор Крижевского владичества остал и далєй. 

Умар у вербаским шпиталю 19. октобра 1981. року. Поховани є 22. октобра 1981. року у крипти пред иконостасом керестурскей церкви, а познєйше його труна зоз посмертнима остатками пренєшена до крипти под катедралну церкву св. Николая у Руским Керестуре.

## Ґалерия

Файл:Segedi Solonarovo Bukatko.jpg|Йоаким Сеґеди, парох керестурски, Владимир и Хилда Солонар и Гавриїл Букатко, владика


## Литература
* Beogradski koadjutor. Blagovest, 30 (1961) 6, str. 102. 

* Ordinarij Križevačke eparhije msgr. dr Gabrijel Bukatko naslovni nadbiskup mocisenski, koadjutor Beogradske nadbiskupije, apostolski administrator Križevačke eparhije. Jubilarni šematizam Križevačke eparhije. Zagreb 1962, 15–20. 

* Punih 16 godina – ostavka nadbiskupa dr Gabrijela Bukatka. Blagovest, 49(1980) 5, str. 87.

* (Nekrolozi): Blagovest, 50(1981) 12, str. 207–210; Glas Koncila, 20(1981) 21, str. 1;

* Žumberački krijes, 1981, str. 137–138. — J. Salmić: Zbogom »Barba Bianca«. Glas Koncila, 2

* о. проф. др Роман Миз: Священїки дакедишнього Осєцкого викарията, Видавателє Парохия св. ап. Петра и Павла, Нови Сад и *Максима*, друкарня и видавательна хижа, Петроварадин, 2016, б.81-86.
* Bukatko, Havriїl . See Greek Catholic  Eparchy of Križevci, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 52.

## Вонкашнї вязи

* Enciklopedija LZMK / Hrvatski biografski leksikon:Bukatko, Gabrijel

* Archbishop Gabriel Bukatko (анґл.)

* Nacionalni katehetski ured HBK  prof. dr. Nediljko Ante Ančić: »Drugi vatikanski sabor. Kratak prikaz«

## Референци


 
Катеґория:Руснаци у Горватскей
Катеґория:Владикове
Катеґория:Крижевски владикове
Катеґория:Народзени 1913
Катеґория:Умарли 1981
Катеґория:27. януар
Катеґория:19. октобер